Diari Oficial de la Generalitat Valenciana


Sumari del DOGV 7929, del 01-12-2016 (2016/9510)

RESOLUCIÓ de 25 de novembre de 2016, del director general de Recursos Humans i Econòmics, per la qual es convoca un concurs oposició pel torn d'accés lliure per a la provisió de vacants de facultatiu especialista en Medicina Intensiva d'institucions sanitàries de la Conselleria de Sanitat Universal i Salut Pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7929

Data del DOGV
:   01-12-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/9510


Data del document
:   25-11-2016

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * concurs administratiu

RESOLUCIÓ de 25 de novembre de 2016, del director general de Recursos Humans i Econòmics, per la qual es convoca un concurs oposició pel torn d'accés lliure per a la provisió de vacants de facultatiu especialista en Medicina Intensiva d'institucions sanitàries de la Conselleria de Sanitat Universal i Salut Pública. [2016/9510]  
Publicat el Decret 123/2016, de 23 de setembre, del Consell, pel qual s'aprova l'oferta d'ocupació pública de 2016 per a personal d'institucions sanitàries dependents de la Conselleria de Sanitat Universal i Salut Pública, es procedeix a convocar un concurs oposició pel torn d'accés lliure per a la cobertura de les places anunciades de facultatiu especialista en Medicina Intensiva d'institucions sanitàries dependents de la Conselleria de Sanitat Universal i Salut Pública.  
Aquesta convocatòria es regeix pel que disposa el capítol III del Decret 7/2003, de 28 de gener, del Consell de la Generalitat, pel qual s'aprova el Reglament de selecció i provisió de places de personal estatutari al servei d'institucions sanitàries de la Generalitat Valenciana.  
  
Aquesta Direcció General de Recursos Humans i Econòmics, fent ús de la competència atribuïda per l'article 18.2.b del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, acorda establir les següents:  
  
Bases de la convocatòria  
  
Primera. Normes generals  
1.1. Es convoquen proves selectives pel torn d'accés lliure per a la provisió de 14 places vacants de personal estatutari del grup A1, facultatiu especialista en Medicina Intensiva d'institucions sanitàries de la Conselleria de Sanitat Universal i Salut Pública.  
1.2. El procés selectiu es durà a terme per mitjà del sistema de concurs oposició.  
1.3. De conformitat amb el Decret 123/2016 esmentat, es fa la reserva d'una plaça per a les persones que tinguen la condició legal de persones amb grau de diversitat funcional igual o superior al 33 %, d'acord amb allò que s'ha establit en els apartats 1 i 2 de l'article 4 del text refós de la Llei general de drets de les persones amb discapacitat i de la seua inclusió social, aprovat pel reial decret legislatiu 1/2013, de 29 de novembre.  
  
Segona. Requisits dels aspirants  
Les condicions per a ser admesos a les proves hauran de reunir-se en el moment de la finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.  
a) Requisits generals.  
2.1. Tenir la nacionalitat espanyola o de qualsevol altre estat membre de la Unió Europea, així com d'aquells estats als quals, gràcies als tractats internacionals subscrits per la Unió Europea i ratificats per Espanya, s'aplique la lliure circulació de treballadors en els termes en què aquesta està definida en el Tractat constitutiu de la Unió Europea, o tindre aquest dret d'acord amb el que preveu el Decret 543/2001, de 18 de maig. Independentment de la seua nacionalitat, podran participar-hi el cònjuge de les persones espanyoles i de les persones nacionals d'altres estats membres de la Unió Europea i, quan així ho preveja el corresponent tractat, el cònjuge dels nacionals d'algun estat en què s'aplique la llibertat de circulació dels treballadors, sempre que no estiguen separats de dret. Així mateix i amb les mateixes condicions que els cònjuges, podran participar-hi els descendents, i els del seu cònjuge, menors de 21 anys o majors d'aquesta edat dependents.  
  
2.2. Haver fet els 16 anys i no haver arribat a l'edat de jubilació forçosa.  
2.3. Posseir el títol de facultatiu especialista en l'especialitat a què es pretén accedir dins del termini de sol·licituds especificat en aquesta convocatòria, o tindre complides les condicions per a obtenir-lo. En el cas de titulacions obtingudes en l'estranger, s'haurà d'estar en possessió de la credencial que n'acredite l'homologació.  
2.4. Tindre la capacitat funcional necessària per a l'exercici de les tasques que es deriven del nomenament corresponent; aquesta capacitat s'haurà d'acreditar en el termini requerit en aquesta convocatòria mitjançant un certificat mèdic, i la presa de possessió quedarà supeditada a la superació d'aquest requisit.  
2.5. No haver sigut separat o haver-se revocat el seu nomenament com a personal funcionari interí, amb caràcter ferm, per mitjà d'un procediment disciplinari, de cap administració pública o òrgan constitucional o estatutari, ni estar inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas de personal laboral, no estar inhabilitat per sentència ferma o com a conseqüència d'haver sigut despatxat disciplinàriament de manera procedent, per a exercir funcions semblants a les pròpies de la categoria professional a què es pretén accedir. Quan es tracte de persones nacionals d'altres estats, no estar inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes, en el seu estat, l'accés a l'ocupació pública.  
  
2.6. Haver ingressat la taxa de participació, en el cas de no estar-ne exempt, segons s'especifica en la base 3 d'aquesta convocatòria.  
  
2.7. No ostentar cap plaça en propietat de la mateixa categoria i especialitat en el Sistema Nacional de Salut.  
b) Moment en què s'ha d'acreditar el compliment dels requisits per a concursar.  
La documentació que acredite els requisits per a participar en la quota de persones amb diversitat funcional, així com, per a l'exempció o minoració de la taxa de participació, ser membre de família nombrosa general o especial, o de família monoparental general o especial, o víctima de violència sobre la dona, s'haurà d'aportar físicament durant el termini de presentació de sol·licituds en els registres especificats en la base 3.2, mitjançant l'entrega de la fotocòpia compulsada de l'anvers i el revers d'aquesta.  
La resta de requisits s'hauran d'acreditar també per mitjà de fotocòpia degudament compulsada de l'anvers i el revers de cada document, i s'hauran d'aportar dins del termini establit en la base 6.5 d'aquesta resolució, després de la superació del concurs oposició.  
  
Tercera. Sol·licituds  
3.1. Abans d'omplir la sol·licitud, l'aspirant trobarà un desplegable amb les categories o especialitats convocades. En el desplegable haurà de triar la categoria o especialitat pel torn lliure o, si és el cas, la categoria o especialitat per promoció interna. Els aspirants només podran participar a través d'un dels dos sistemes d'accés assenyalats. La quota de persones amb diversitat funcional només estarà inclosa en el sistema d'accés pel torn lliure.  
  
3.2. Les persones interessades a participar en el concurs oposició hauran d'omplir la sol·licitud que hi ha en la pàgina oficial de la Conselleria de Sanitat Universal i Salut Pública, www.san.gva.es, seguint les instruccions que hi apareixen.  
En el cas que la persona participant dispose de certificat digital, a través de la pàgina oficial de la Conselleria de Sanitat Universal i Salut Pública podrà omplir la sol·licitud, pagar les taxes de participació en cas de no estar-ne exempta i registrar la sol·licitud per via telemàtica.  
  
En el cas de no disposar de certificat digital, la persona interessada haurà de:  
- Omplir la instància que hi ha en la pàgina oficial de la Conselleria de Sanitat Universal i Salut Pública www.san.gva.es.  
- Imprimir els tres exemplars de què consta la sol·licitud.  
- Pagar la taxa de participació (26,59 ?), en el cas de no estar-ne exempta, en una de les entitats bancàries col·laboradores establides en la sol·licitud, mitjançant la presentació dels tres exemplars, que seran segellats per l'entitat bancària. Un dels exemplars quedarà en poder de l'entitat.  
- Entregar els altres dos exemplars en una de les unitats de registre especificades en el punt 3.3.   
L'acreditació del pagament de la taxa es farà, en el cas de no estar-ne exempt, per mitjà de la validació mecànica de la sol·licitud, realitzada per l'entitat col·laboradora en què es faça l'ingrés, o per mitjà del certificat expedit per aquesta on consten l'import i la data de l'ingrés.  
  
El personal que acredite la seua condició de persona amb diversitat funcional amb un grau igual o superior al 33 % estarà exempt del pagament de la taxa, d'acord amb el que estableix la vigent Llei de taxes de la Generalitat Valenciana.  
Així mateix, estarà exempt del pagament de la taxa el personal que acredite la condició de membre de família nombrosa de categoria especial o de família monoparental de categoria especial.  
També estaran exemptes del pagament de la taxa les víctimes d'actes de violència, la condició de les quals siga acreditada pels mitjans previstos en la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
El personal que acredite la condició de membre de família nombrosa de categoria general o de família monoparental de categoria general gaudirà d'una bonificació del 50 % de la taxa.  
Amb caràcter general, gaudiran d'una bonificació del 10 % de l'import de la taxa que els corresponga pagar les persones participants que realitzen la presentació de la sol·licitud i el pagament de la taxa, en el cas de no estar-ne exemptes, per mitjans telemàtics.  
L'impagament de la taxa dins del termini de sol·licituds, excepte els casos d'exempció assenyalats, comportarà l'exclusió del procés selectiu, i només serà esmenable un eventual error en l'import ingressat.  
3.3. Les sol·licituds, segellades per l'entitat bancària en el cas de no estar exemptes de la taxa, es podran presentar en les unitats de registre de les dependències administratives següents:  
- 03549 Alacant: c/ de Girona, núm. 26.  
- 03277 Alcoi: pl. Espanya, núm. 2.  
- 12450 Castelló: c/ Hort dels Corders, núm. 12.  
- 46186 València: av. Ferran el Catòlic, núm. 74.  
També podran presentar-se en qualsevol dels registres generals dels departaments de salut de la Conselleria de Sanitat Universal i Salut Pública, o mitjançant qualsevol de les formes previstes en la Llei del procediment administratiu comú de les administracions públiques.  
  
Un dels exemplars de la sol·licitud quedarà en poder de la persona interessada i li servirà de justificant. En el cas de presentació telemàtica mitjançant el certificat digital, podrà imprimir-se el justificant de presentació des de la mateixa plataforma.  
En cas de presentació de la sol·licitud sense certificat digital, el pagament en l'entitat bancària no comportarà per si mateix l'admissió al procés selectiu, i s'haurà de presentar la sol·licitud dins del termini i en la forma corresponent en els registres previstos anteriorment.  
Serà procedent la devolució de les taxes per drets d'examen únicament en els supòsits i procediments previstos en la vigent Llei de taxes de la Generalitat.  
3.4. El termini de presentació de sol·licituds començarà l'endemà de la publicació d'aquesta convocatòria en el Diari Oficial de la Generalitat Valenciana i acabarà el mateix dia del mes següent a aquell en què s'haja publicat. Si fóra inhàbil, el termini finalitzarà el dia hàbil següent. En el cas que no hi haja dia equivalent en el mes següent a la publicació, el termini finalitzarà l'últim dia del mes següent al de publicació de la convocatòria.  
3.5. La consignació de dades falses en la instància o en la documentació aportada pels aspirants comportarà l'exclusió del concurs o la nul·litat de la plaça adjudicada, si és el cas, sense perjudici de les mesures legals que corresponga.  
3.6. El domicili que figure en les sol·licituds es considerarà l'únic vàlid a l'efecte de notificacions, i serà responsabilitat exclusiva de l'aspirant tant els errors en la consignació d'aquest com la comunicació a l'òrgan convocant de qualsevol canvi del domicili.  
  
3.7. El tribunal establirà, per a les persones amb diversitat funcional que així ho sol·liciten, les adaptacions possibles de temps i mitjans per a la realització de l'exercici. Aquestes adaptacions no podran desvirtuar el caràcter de les proves, la finalitat de les quals és valorar l'aptitud dels aspirants per a les funcions pròpies de la categoria a què concorren. Les mesures d'adaptació sol·licitades hauran de constar en la sol·licitud de participació i podran ser:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme aquesta mesura d'adaptació, les persones aspirants hauran d'entregar durant el termini de presentació de sol·licituds, obligatòriament, el certificat expedit per l'òrgan oficial competent que especifique: el diagnòstic i el nombre de minuts d'ampliació que recomana.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordesa.  
5) Sistema braille d'escriptura, o ajuda d'una persona per ser invident.  
6) Altres, amb l'especificació de quines.  
  
Quarta. Admissió i exclusió d'aspirants  
4.1. Finalitzat el termini de presentació de sol·licituds, el director general de Recursos Humans i Econòmics aprovarà, mitjançant una resolució, la llista provisional d'aspirants admesos i exclosos, i es publicarà en el Diari Oficial de la Generalitat Valenciana el text de la resolució i la relació d'aspirants admesos i exclosos amb indicació de les causes d'exclusió.  
Les persones aspirants podran, en el cas d'error o exclusió, esmenar els errors en què hagen incorregut en la seua sol·licitud, o fer les al·legacions que consideren convenient en el termini de 10 dies hàbils comptats a partir de l'endemà de la publicació de la relació provisional de persones admeses i excloses.  
En tot cas, a fi d'evitar errors i, en el supòsit de produir-se'n, possibilitar-ne l'esmena dins del termini i en la forma corresponent, les persones aspirants comprovaran no sols que no figuren en la relació provisional de persones excloses sinó, a més a més, que les seues dades personals figuren correctament en les pertinents relacions de persones admeses.  
4.2. Una vegada finalitzat el termini d'esmena d'errors, es publicarà en el DOGV la resolució definitiva d'aspirants admesos i exclosos. En aquesta resolució s'indicarà el lloc, la data i l'hora de la prova, publicació que haurà de fer-se amb una antelació mínima de 15 dies naturals respecte de la realització de la prova. Aquesta publicació servirà de notificació a les persones interessades.  
  
Cinquena. Tribunal  
5.1. El tribunal serà nomenat pel director general de Recursos Humans i Econòmics, i la seua composició ha d'estar d'acord amb l'article 60 del text refós de la Llei de l'estatut bàsic de l'empleat públic. La relació nominal dels seus membres s'ha de publicar amb una antelació d'un mes com a mínim respecte del començament de les proves. El tribunal ha d'estar compost per cinc membres, s'ha de designar el mateix nombre de suplents i ha de constar d'un president, un secretari i tres vocals. Els tres vocals han de tindre la titulació requerida per a l'accés a la mateixa categoria i especialitat convocades.  
5.2. Corresponen al tribunal les funcions relatives a la determinació concreta del contingut de les proves i a la qualificació de les persones admeses, tant en la fase de l'oposició com en la fase del concurs, així com, en general, l'adopció de totes les mesures que siguen necessàries amb vista al correcte desenvolupament de les proves selectives. El funcionament del tribunal s'adaptarà al que estableixen la Llei del procediment administratiu comú de les administracions públiques i la resta de normativa vigent.  
5.3. Per a comunicacions i la resta d'incidències, el tribunal tindrà la seu en els serveis centrals de la Conselleria de Sanitat Universal i Salut Pública, carrer del Misser Mascó, 31, CP 46217 València.  
  
Sisena. Desenvolupament de la convocatòria  
Les proves selectives pel sistema de concurs oposició consistiran en la realització de cada una d'aquestes fases, a fi de determinar l'aptitud de les persones aspirants i de fixar l'ordre de prelació d'aquestes per a la selecció.  
6.1. La fase d'oposició implicarà la realització pels aspirants d'un exercici eliminatori.  
6.1.1. L'exercici consistirà en la contestació per escrit, en el termini de 120 minuts, d'un qüestionari de 100 preguntes sobre el contingut dels 89 temes que s'inclouen en l'annex I:  
Del qüestionari, 15 preguntes seran de caràcter teòric i versaran sobre el temari de normativa general, normativa sanitària comuna i informàtica. Les 85 preguntes restants seran tant de caràcter teòric com pràctic i versaran sobre els 76 temes del temari específic de la categoria.  
  
L'exercici tindrà com a finalitat valorar les aptituds, les destreses i la capacitat professional dels aspirants en relació amb les funcions pròpies de la categoria a què opten.  
El qüestionari serà tipus test en forma de preguntes amb quatre respostes, de les quals només una d'aquestes serà la correcta.  
6.1.2. Els aspirants seran convocats per a la realització de l'exercici en crida única, i perdran els seus drets els opositors que no compareguen a realitzar-lo.  
Els aspirants hauran d'acreditar la seua identitat per mitjà de la presentació de l'original del DNI, passaport o permís de conduir, i no seran vàlides les fotocòpies compulsades d'aqueixos documents. En cas de robatori o pèrdua, hauran de presentar la denúncia davant de la Policia juntament amb un altre document oficial amb foto. Així mateix, els aspirants hauran de portar el justificant de presentació de la seua sol·licitud de participació per si se'ls demanara.  
Els membres del tribunal i el personal col·laborador no permetran l'accés a l'aula de la persona que comparega una vegada que haja conclòs la crida dels aspirants i s'haja tancat la porta de l'aula que li corresponga.  
Atés el caràcter de la prova, el tribunal prendrà les mesures que siguen necessàries per a garantir l'anonimat en la valoració, i s'anul·laran tots aquells exercicis en què hi haguera alguna marca que en poguera identificar l'autoria.  
6.1.3. Valoració de l'exercici.  
La puntuació màxima en la fase d'oposició serà de 100 punts.  
La puntuació s'obtindrà d'acord amb les regles següents:  
Primera. Les respostes errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen.La fórmula de correcció serà: respostes correctes netes = nombre d'encerts - (nombre d'errors/3).  
Cada contestació vàlida rebrà una valoració d'1 punt. Es restarà 0,33 punts per cada una de les respostes incorrectes i es deixaran sense valorar les preguntes no contestades. De les operacions anteriors s'obtindrà la valoració particular de l'exercici realitzat per cada aspirant.  
  
Segona. Avaluats tots els aspirants, es trobarà la mitjana aritmètica del 10 % d'aspirants presentats que hagen obtingut les millors puntuacions particulars, expressada amb els dos primers decimals.  
  
Tercera. Es consideraran aprovats els aspirants que obtinguen una puntuació igual o superior al 50 % de la mitjana aritmètica indicada en la regla segona, amb un límit mínim de 35 punts. Per davall d'aqueixa puntuació, no podrà considerar-se aprovat l'exercici.  
6.1.4. Publicació de resultats i terminis d'al·legacions.  
Finalitzat l'exercici, el tribunal en farà públic el full de correcció en la pàgina web de la Conselleria de Sanitat Universal i Salut Pública www.san.gva.es. Els aspirants disposaran d'un termini de cinc dies hàbils, a comptar des de l'endemà d'aquesta publicació, per a fer les al·legacions que consideren pertinents en relació amb possibles errors en el full.  
Transcorregut aqueix termini, el tribunal publicarà en la pàgina web esmentada el full definitiu de correcció de l'exercici juntament amb la relació provisional d'aspirants aprovats i suspesos per l'ordre de puntuació aconseguit. Només per a informació, es publicarà als taulers d'anuncis de les direccions territorials.  
Els aspirants disposaran d'un termini de 10 dies hàbils, a comptar des de l'endemà d'aquesta publicació, per a realitzar les al·legacions que consideren pertinents.  
Vistes les al·legacions, el tribunal publicarà de la mateixa manera la relació definitiva d'aspirants que han superat la fase d'oposició i també la relació d'aspirants suspesos, per ordre de puntuació, amb indicació de la puntuació aconseguida. Les al·legacions es consideraran contestades amb la publicació esmentada.  
Podrà superar la fase d'oposició un nombre d'aspirants superior al de places convocades.  
Els aspirants que hagueren superat la fase d'oposició disposaran de 10 dies hàbils, a partir de l'endemà de la publicació de la relació definitiva d'aspirants aprovats, per a presentar una fotocòpia compulsada dels documents acreditatius dels mèrits valorables en la fase de concurs segons el barem especificat en l'annex II, així com l'imprés degudament omplit de l'autobarem que s'adjunta a l'annex. Tot això ho haurà de presentar en les unitats de registre esmentades en la base 3.3 de la convocatòria.  
6.2. En la fase de concurs, a la qual només accediran els aspirants que hagen superat la fase d'oposició, es valoraran els mèrits, d'acord amb l'Ordre de 7 de maig de 2007, del conseller de Sanitat, per la qual s'aproven els barems de mèrits d'aplicació als processos selectius per a la cobertura de places de personal estatutari al servei d'institucions sanitàries de la Generalitat Valenciana, i es reproduirà el barem aplicable en l'annex II. La puntuació màxima en aquesta fase serà de 100 punts. Els mèrits valorables seran els obtinguts fins a l'últim dia del termini de presentació de sol·licituds de participació.  
  
No cal presentar certificat de coneixement del valencià expedit o homologat per la Junta Qualificadora de Coneixements de València, ja que aqueixa informació serà aportada per la mateixa junta.  
  
El tribunal, que només podrà valorar la documentació degudament acreditada i aportada dins del termini i en la forma corresponent, podrà requerir qualsevol aclariment al respecte. Quan el requeriment no siga atés, no serà valorat el mèrit corresponent. El tribunal podrà, així mateix, sol·licitar als aspirants una còpia traduïda, per traductor jurat, dels documents al·legats quan estiguen redactats en idiomes diferents dels oficials a la Comunitat Valenciana.  
6.3. Resolució provisional del concurs oposició.  
Finalitzades la fase d'oposició i la fase de concurs, el tribunal farà públic en el Diari Oficial de la Generalitat Valenciana la relació d'aspirants que han arribat fins a aquest punt del procés selectiu, amb especificació de la puntuació total obtinguda en cada fase. Els empats en la puntuació total es resoldran a favor de l'aspirant que haja obtingut més puntuació en la fase d??oposició. Si subsisteix l'empat, es resoldrà d'acord amb els criteris especificats en el barem de mèrits. Aplicats aquests i si persisteix l'empat, es resoldrà a favor del sexe infrarepresentat, tenint en compte el total de persones en actiu de la categoria/especialitat en les institucions sanitàries dependents de la Conselleria de Sanitat Universal i Salut Pública. Es considerarà infrarepresentat el sexe que no ocupe almenys el 40 % de la plantilla corresponent a la categoria/especialitat.  
Els aspirants disposaran d'un termini de 10 dies hàbils, a comptar des de l'endemà d'aquesta publicació, per a realitzar les al·legacions que consideren pertinents relatives a la puntuació de la fase de concurs.  
6.4. Resolució definitiva del concurs oposició.  
Vistes les al·legacions, la relació ordenada definitiva d'aspirants després de les fases d'oposició i de concurs serà publicada pel tribunal de la mateixa manera que la relació provisional.  
Amb vista a garantir la quota de places reservades a persones amb diversitat funcional, i en el cas que seguint l'ordre de puntuació dels aspirants no es cobrira el total de places reservades a la dita quota, es procedirà a incloure en els últims llocs amb dret a plaça, per l'ordre de puntuació obtinguda i fins a completar la quota reservada, si hi haguera candidats per a això, els aspirants que hagen optat per acollir-se a la dita quota i hagen superat la fase de concurs oposició.  
  
6.5. Sol·licitud de places i entrega de documentació.  
El director general de Recursos Humans i Econòmics farà pública, en la pàgina web de la Conselleria de Sanitat Universal i Salut Pública, www.san.gva.es, la resolució per la qual s'aprove la relació de places que s'oferisquen als aspirants i el procediment perquè aquests puguen efectuar la seua opció a plaça, i concedirà un termini de 20 dies hàbils des de l'endemà de la publicació d'aquesta resolució per a entregar la relació de destinacions sol·licitades, així com la documentació indicada en la mateixa resolució.  
Podran sol·licitar plaça les persones participants relacionades en la resolució definitiva del concurs oposició fins a un número d'ordre equivalent al nombre total de places oferides.  
A fi d'assegurar la cobertura de les places convocades, quan es produïsquen renúncies de les persones seleccionades o pèrdua dels drets derivats de la participació en el procés selectiu, i sempre abans de la publicació del nomenament en el Diari Oficial de la Generalitat Valenciana, l'òrgan convocant podrà requerir del tribunal una relació complementària de les persones que seguisquen a les proposades, per al seu possible nomenament.  
Durant aquest termini de 20 dies hàbils, els aspirants hauran de presentar, a més de la seua sol·licitud de destinacions, la documentació següent:  
a) Fotocòpia compulsada de l'anvers i el revers del document nacional d'identitat o passaport.  
b) Fotocòpia compulsada de l'anvers i el revers del títol exigit per a la participació en aquestes proves selectives. En el cas de titulacions obtingudes en l'estranger, fotocòpia compulsada de l'anvers i el revers de la credencial que acredite l'homologació que corresponga.  
  
c) Declaració jurada de no haver sigut separat o haver-se revocat el seu nomenament com a personal funcionari interí, amb caràcter ferm, per mitjà d'un procediment disciplinari, de cap administració pública o òrgan constitucional o estatutari, ni estar inhabilitat per sentència ferma per a l'exercici de qualssevol funcions públiques o d'aquelles pròpies que són objecte de la convocatòria. En el cas del personal laboral, no estar inhabilitat per sentència ferma o com a conseqüència d'haver sigut despatxat disciplinàriament de forma procedent, per a exercir funcions semblants a les pròpies de la categoria professional a què es pretén accedir. Quan es tracte de persones nacionals d'altres estats, no estar inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu estat l'accés a l'ocupació pública.  
  
Així mateix, i d'acord amb l'apartat 8 de l'article 1 de la Llei 26/2015, de 28 de juliol, de modificació del sistema de protecció a la infància i a l'adolescència, aquesta declaració jurada haurà d'incloure la declaració de no haver sigut condemnat per cap sentència ferma per algun delicte contra la llibertat i indemnitat sexual, que inclou agressió i abús sexual, assetjament sexual, exhibicionisme i provocació sexual, prostitució i explotació sexual, i corrupció de menors, així com per tràfic d'éssers humans. En el moment de la presa de possessió, la persona interessada haurà d'acreditar aquesta circumstància en el departament de salut corresponent mitjançant l'aportació d'un certificat negatiu del Registre central de delinqüents sexuals.  
d) Certificat expedit pels serveis mèdics dels serveis de salut, acreditatiu de la capacitat funcional per a l'exercici del lloc de treball. La presa de possessió quedarà supeditada a la superació d'aquest requisit.  
  
Les persones que, dins del termini fixat, i llevat de casos de força major, no presenten la documentació no podran ser nomenades, i quedaran anul·lades totes les actuacions, sense perjudici de la responsabilitat en què pogueren haver incorregut, si és el cas, per falsedat en la seua sol·licitud.  
Si un aspirant seleccionat no compleix algun dels requisits exigits en la convocatòria, el director general de Recursos Humans i Econòmics dictarà una resolució motivada en què es declare la pèrdua dels drets derivats del procés selectiu. Aqueixa resolució podrà ser impugnada en la forma determinada en la base 8.  
Les vacants que s'oferisquen correspondran sempre a places bàsiques de la categoria corresponent.  
6.6. Adjudicació de places.  
Les places s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació aconseguida. Perdran els drets derivats de la seua participació en les proves selectives els aspirants que no sol·liciten plaça dins del termini i en la forma corresponent, així com aquells als quals per la puntuació obtinguda en les proves no corresponga cap plaça de les oferides i els que no n'obtinguen cap de les efectivament sol·licitades. Només podran ser declarats aprovats en les proves selectives i, per tant, nomenats, els aspirants que obtinguen plaça. No podrà nomenar-se un nombre superior d'aspirants al de places convocades.  
  
Setena. Publicació, nomenament i termini de presa de possessió  
Finalitzat el termini per a la presentació de documents, el director general de Recursos Humans i Econòmics, mitjançant una resolució, acordarà el nomenament com a personal estatutari fix dels aspirants finalment aprovats, amb indicació de la plaça que els haguera correspost, i aquesta resolució es publicarà en el Diari Oficial de la Generalitat Valenciana.  
El termini de presa de possessió serà d'un mes i començarà el dia que establisca la resolució o, si no és possible, l'endemà de la publicació de la resolució esmentada en el Diari Oficial de la Generalitat Valenciana i en aquest cas acabarà el mateix dia del mes següent a aquell en què s'haja publicat. Si fóra inhàbil, el termini finalitzarà el següent dia hàbil. En cas de no haver-hi dia equivalent en el mes següent a la publicació, el termini finalitzarà l'últim dia del mes següent al de publicació de la convocatòria. Perden els drets derivats de la participació en el procés selectiu les persones que no s'hagen incorporat a la destinació quan haja transcorregut el termini, llevat de causa de força major o impossibilitat apreciada així, després de l'audiència de la persona interessada, mitjançant una resolució motivada del director general de Recursos Humans i Econòmics.  
  
Huitena. Recursos  
Aquesta convocatòria, les seues bases i tots els actes administratius que siguen dictats per a desplegar-la podran ser impugnats per les persones interessades per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de la publicació de l'acte contra el qual s'ha recorregut, de conformitat amb el que disposen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament, podran interposar un recurs de reposició, en el termini d'un mes, de conformitat amb els articles 123 i 124 de l'esmentada Llei 39/2015.  
Contra les resolucions dictades pel tribunal que ha de jutjar el concurs oposició, podrà interposar-se un recurs d'alçada en el termini d'un mes d'acord amb els articles 121 i 122 de la mateixa Llei 39/2015.  
Tot això, sense perjudici que s'utilitze qualsevol altre recurs que per al seu dret considere convenient.  
  
València, 25 de novembre de 2016.- El director general de Recursos Humans i Econòmics: Justo Herrera Gómez.  
  
  
  
ANNEX I  
Temari de normativa general  
  
1. La Constitució Espanyola de 1978: estructura i contingut. Drets i deures fonamentals, la seua garantia i suspensió. El Tribunal Constitucional. El defensor del poble. La reforma de la Constitució. L'Estatut d'Autonomia de la Comunitat Valenciana: la Generalitat. Competències. Relacions amb l'Estat i altres comunitats autònomes. Relacions amb la Unió Europea. Acció exterior. Administració local. Economia i Hisenda. Reforma de l'Estatut. Altres institucions de la Generalitat Valenciana.  
  
2. La Llei de Govern Valencià: el Consell. Relacions del Consell i les Corts. Administració pública de la Generalitat Valenciana. Responsabilitat dels membres del Consell i de l'Administració pública de la Generalitat Valenciana.  
3. Pla d'Igualtat (2016-2019) de la Conselleria de Sanitat Universal i Salut Pública.  
  
  
Temari de normativa sanitària comuna  
  
1. Reial decret 1030/2006, de 15 de setembre, pel qual s'estableix la cartera de serveis comuns al Sistema Nacional de Salut i el procediment d'actualització.  
2. Llei 10/2014, de 29 de desembre, de la Generalitat, de salut de la Comunitat Valenciana. Decret 74/2007, de 18 de maig, del Consell, pel qual s'aprova el Reglament sobre estructura, organització i funcionament de l'atenció sanitària a la Comunitat Valenciana.  
3. Llei 55/2003, de 16 de desembre, de l'Estatut marc del personal estatutari dels serveis de salut. Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic.  
4. Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública.  
5. Decret 7/2003, de 28 de gener, del Consell de la Generalitat, pel qual s'aprova el Reglament de selecció i provisió de places de personal estatutari al servei d'institucions sanitàries de la Generalitat Valenciana.  
  
6. Decret 137/2003, de 13 de juliol, pel qual es regulen la jornada i els horaris de treball, els permisos, les llicències i les vacances del personal al servei de les institucions sanitàries de la Generalitat Valenciana. Decret 96/2014, de 13 de juny, del Consell, pel qual es determinen les condicions del règim d'absències al treball per malaltia o accident que no donen lloc a deducció de retribucions. Retribucions de personal sanitari. Carrera professional i desenvolupament professional en l'àmbit de les institucions sanitàries.  
7. Llei 31/1995, de 8 de novembre, de prevenció de riscos laborals. Llei 54/2003, de reforma del marc normatiu de la prevenció de riscos laborals.  
  
  
Temari d'informàtica  
  
1. Conceptes informàtics bàsics. Maquinari/programari. Sistema operatiu. Llenguatge. Programes d'aplicació. Perifèrics. Connectivitat. Utilització d'ordinadors en xarxa: usuaris de xarxa i compartició de recursos.  
2. Sistemes operatius d'ús generalitzat. Particularitats i diferències entre aquests.  
3. Automatització d'oficina. Eines ofimàtiques: fulls de càlcul, processadors de text, bases de dades. Paquets integrats. Gràfics i autoedició. Especial atenció a les eines ofimàtiques d'ús comú en la Generalitat Valenciana: Word, Excel i Access.  
  
  
Temari específic de la categoria  
Medicina Intensiva  
  
Tema 1. La fisiologia, el diagnòstic i tractament de la insuficiència respiratòria aguda. Anàlisi dels gasos sanguinis.  
Tema 2. Síndrome de distrés respiratori de l'adult.  
Tema 3. Pneumònia greu. Comunitària i nosocomial.  
Tema 4. Descompensació de la malaltia pulmonar obstructiva crònica (MPOC). Estatus asmàtic.  
Tema 5. Síndromes d'obstrucció de la via aèria superior. Insuficiència respiratòria neuromuscular.  
Tema 6. Síndrome d'ofegament. Hemorràgia pulmonar.  
Tema 7. Oxigenoteràpia. Dispositius de CPAP i Ventilació mecànica no invasiva. Indicacions, modes, vigilància i complicacions.  
Tema 8. Ventilació mecànica invasiva. Indicacions, modes, monitorització i vigilància. Complicacions. Desconnexió de la ventilació mecànica.  
Tema 9. Maneig del postoperatori de cirurgia toràcica.  
Tema 10. Tècniques. Maneig de la via aèria. Ventilació manual. Pulsioximetria. Toracocentesi i drenatges pleurals. Intubació oronasotraqueal. Cricotomia. Traqueotomia. Fibrobroncoscòpies en el pacient crític. Ús de respiradors.  
Tema 11. Fisiologia cardiovascular. Volum minut cardíac i transport d'oxigen.  
Tema 12. Xoc: fisiopatologia, diagnòstic i tractament.  
Tema 13. Insuficiència cardíaca i edema agut de pulmó cardiogènic.  
  
Tema 14. Síndrome coronària aguda I: fisiopatologia. Síndrome coronària aguda amb elevació del ST, infart agut de miocardi. Complicacions.  
Tema 15. Síndrome coronària aguda II. Síndrome coronària aguda sense elevació del ST.  
Tema 16. Dissecció aòrtica. Ruptura d'aneurisma aòrtic.  
Tema 17. Trombe embolisme pulmonar.  
Tema 18. Arítmies cardíaques.  
Tema 19. Crisi hipertensiva.  
Tema 20. Endocarditis. Miocarditis. Tapament cardíac.  
Tema 21. Maneig del postoperatori de cirurgia cardíaca. Maneig del postoperatori de cirurgia vascular.  
Tema 22. Parada cardíaca. Ressuscitació cardiopulmonar avançada. Desfibril·lació i cardioversió. Pla hospitalari de RCP i mesures de prevenció de la PCR hospitalària.  
Tema 23. Tècniques I: accés vascular arterial i venós. Vies centrals i perifèriques. Cateterisme de l'artèria pulmonar. Implantació de marcapassos temporals. Ecocardiografia.  
Tema 24. Tècniques II assistència ventricular. Baló intraaòrtic de contrapulsació. Electroestimulació cardíaca permanent: implantació, seguiment i complicacions.  
Tema 25. Fisiologia i fisiopatologia del flux cerebral i de la pressió intracranial. Monitorització. Edema cerebral. Hipertensió cranial.  
  
Tema 26. Diagnòstic i maneig del pacient en coma i de les seues diferents etiologies. Estat vegetatiu. Estat de mínima consciència. Crisis convulsives. Estatus epilèptic.  
Tema 27. Accident vasculocerebral isquèmic. Fibrinòlisi i tècniques de reperfusió. Hemorràgia cerebral. Hemorràgia subaracnoïdal. Vasoespasme cerebral. Lesió medul·lar.  
Tema 28. Meningitis i encefalitis.  
Tema 29. Emergències psiquiàtriques: intent de suïcidi, deliri, depressió, estats confusionals.  
Tema 30. Malalties neuromusculars agudes amb risc vital: tètans, botulisme, Guillain-Barré, miastènia, encefalopatia i polineuropatia del malalt crític.  
Tema 31. Maneig del postoperatori del malalt neuroquirúrgic. Hipertèrmia maligna. Síndrome neuroléptico maligne.  
Tema 32. Criteris clínics i legals de la mort cerebral. Mort encefàlica i donació d'òrgans. Legislació vigent.  
Tema 33. Donant d'òrgans. Criteris d'inclusió i exclusió. Manteniment del donant d'òrgans.  
Tema 34. Tècniques I: interpretació de les proves diagnòstiques neurològiques: tomografia axial computada. Ressonància magnètica. Arteriografia cerebral. Electroencefalografia. Electromiografia. Punció lumbar.  
Tema 35. Tècniques II: monitorització continua electroencefalogràfica (EEG). Doppler cerebral. Mesura de saturació venosa jugular. Monitorització del bloqueig neuromuscular.  
Tema 36. Cetoacidosi diabètica. Coma hiperosmolar. Trastorns hidroelectrolítics.  
Tema 37. Crisi tiroïdal. Coma mixedematós. Insuficiència adrenal. Feocromocitoma. Hipotèrmia i hipertèrmia.  
Tema 38. Fisiopatologia de la insuficiència renal. Prevenció del fracàs renal agut. Ajust de fàrmacs en la insuficiència renal.  
Tema 39. L'equilibri hidroelectrolític i àcid base renal. Diabetis insípida. Síndrome de secreció inadequada d'hormona antidiürètica.  
  
Tema 40. Uropatía obstructiva. Sèpsia urinària.  
Tema 41. Tècniques I: accessos vasculars per a tècniques renals. Tècniques de depuració extrarenal. Hemoperfusió venosa. Hemodiàlisi en el malalt agut.  
Tema 42. Coagulació intravascular disseminada. Trombopènia i trombocitosi. Anèmies en el pacient crític. Hemòlisi.  
Tema 43. Transfusió sanguínia i hemoderivats. Plasmafèresi. Indicacions i realització.  
Tema 44. Farmacologia bàsica dels fàrmacs fibrinolítics, heparines i anticoagulant orals.  
Tema 45. Diagnòstic diferencial de l'abdomen agut. Obstrucció intestinal. Íleus. Hemorràgia digestiva alta i baixa. Profilaxi de l'úlcera d'estrés.  
Tema 46. Pancreatitis aguda greu. Peritonitis. Sèpsia abdominal. Ingesta de corrosius. Perforació esofàgica.  
Tema 47. Colecistitis alitiàsica. Alteracions vasculars intestinals. Isquèmia mesentèrica.  
Tema 48. Hepatitis fulminant. Insuficiència hepàtica aguda.  
Tema 49. Maneig postoperatori de la cirurgia abdominal. Megacòlon tòxic. Colitis pseudomembranosa. Sd. compartimental abdominal.  
Tema 50. Principis fisiopatològics de la nutrició enteral i parenteral. Càlcul dels requeriments nutricionals. Tècniques de nutrició enteral i parenteral.  
Tema 51. Tècniques I: col·locació de sondes nasogàstriques per a aspiració i nutrició. Col·locació de la sonda de Sengstaken-Blackemore. Col·locació de sondes duodenals o jejunals.  
Tema 52. Epidemiologia i prevenció de les infeccions en vigilància intensiva. Protocols bacterièmia zero i pneumònia zero. Descontaminació Digestiva selectiva. Criteris diagnòstics, indicacions i interpretacions de les proves diagnòstiques en les infeccions en la UCI.  
  
Tema 53. Mediadors de la sèpsia. Sèpsia greu i xoc sèptic. Fisiopatologia, manifestacions clíniques i tractament de la sèpsia i de la fallada multiorgànica.  
Tema 54. Infeccions relacionades amb la ventilació mecànica. Sèpsia pulmonar i sèpsia per catèters.  
Tema 55. Tractaments antimicrobians. Indicacions i dosi. Efectes adversos. Resistències bacterianes i política antibiòtica en UCI. Vigilància de la infecció en la UCI.  
Tema 56. Maneig inicial del politraumatitzat. Xoc hemorràgic. Ressuscitació, teràpia transfusional i control hemodinàmic.  
Tema 57. Traumatisme cranioencefàlic. Traumatisme raquimedul·lar.  
Tema 58. Traumatisme toràcic. Penetrant i no penetrant.  
Tema 59. Traumatisme abdominal i pelvià, penetrant i no penetrant.  
  
Tema 60. Traumatisme d'extremitats. Síndromes d'aixafament i compartimentals.  
Tema 61. Lesions produïdes per mossegada d'animals i picada d'insectes. Anafilaxi. Síndromes de descompressió.  
Tema 62. Tècniques I: Tècniques de mobilització del pacient politraumatitzat. Tècniques d'immobilització de membres i columna. Interpretació de les proves diagnòstiques en el trauma greu. Ecografia. Tomografia axial computada. Ressonància magnètica. Arteriografia.  
Tema 63. Cremats. Ressuscitació i maneig de fluids en el pacient cremat. Valoració de la superfície corporal cremada. Síndrome d'inhalació. Electrocució. Rabdomiòlisi.  
Tema 64. Analgèsia: criteris i escales d'avaluació del dolor, Analgèsics generals. Analgèsics locals. Sedació: criteris i escales d'agitació i ansietat. Ansiolítics i sedants. Relaxació neuromuscular: maneig dels relaxants.  
Tema 65. Tècniques I: escales d'analgèsia i sedació. Bloquejos paravertebrals i epidurals. Tècniques de control de relaxació neuromuscular.  
  
Tema 66. Maneig general de les intoxicacions agudes. Antídots. Tècniques de depuració renal i extrarrenal. Llavat gàstric. Carbó activat.  
  
Tema 67. Maneig del postoperatori del trasplantat. Immunosupressió i rebuig. Infeccions en el trasplantat.  
Tema 68. Programes d'emergències davant de catàstrofes naturals o provocades. Tècniques de selecció d'atenció a pacients en cas de múltiples víctimes.  
Tema 69. Transport intrahospitalari de malalts crítics. Transport terrestre i aeri del malalt crític. Transport i evacuació de víctimes múltiples.  
Tema 70. Preeclàmpsia i eclàmpsia. Síndrome d'HELLP. Embolisme amniòtic. Hemorràgia obstètrica. Edema agut de pulmó farmacològic obstètric.  
Tema 71. La informació clínica quotidiana als familiars. La comunicació de males notícies. Relació amb la Coordinació de Trasplantaments.  
Tema 72. Esdeveniments advers en UCI, sistemes de prevenció, notificació i registre. Recomanacions sobre estructura arquitectònica i recursos materials en les Unitats de Vigilància Intensiva. Recomanacions sobre nombre, qualificació i formació continuada del personal. Elaboració d'històries clíniques orientades per problemes. Estat actual i maneig d'escales de mesurament de la gravetat del malalt i d'estimació de la probabilitat supervivència. Elements bàsics dels sistemes de control de qualitat en Vigilància Intensiva. Indicadors de qualitat en UCI.  
  
Tema 73. Elements bàsics dels mètodes d'estimació de l'eficàcia i de la relació cost/benefici. Ús de mètodes de monitorització més freqüents i dels seus calibratges. Ús d'ordinadors personals i dels programes que atenguen les necessitats bàsiques de base de dades, processador de text i càlcul.  
Tema 74. Mètodes per a la selecció i interpretació de les proves diagnostiques. Mètodes per a l'elecció dels tractaments. Tècniques per a l'elaboració de protocols i per a la presa de decisions mèdiques. Lectura critica de la bibliografia. Elements de Bioestadística. Disseny, elaboració i presentació de treballs d'investigació. Preparació de treballs per a la publicació. Preparació i presentació de conferències científiques.  
  
Tema 75. Legislació bàsica en matèria de responsabilitats legals, com ara informes judicials, consentiments d'actuacions mèdiques que generen risc, problemes medicolegals per motius religiosos o altres.  
  
Tema 76. Consideracions ètiques en UCI: limitació de l'esforç terapèutic. Situacions de conflicte i dilemes ètics. Metodologia d'anàlisi ètic de casos.  
  
  
ANNEX II  
Barem de mèrits aplicable al personal facultatiu  
  
(Segons l'Ordre de 7 de maig de 2007, publicada en el DOCV de 23.05.2007. El full d'autobarem que han d'omplir els participants està disponible en la pàgina web de la Conselleria de Sanitat (www.san.gva.es) en el lloc corresponent a cada categoria)  
  
1. Formació acadèmica, fins a un màxim de 10 punts  
1.1. Estudis de llicenciatura, fins a un màxim de 5 punts.  
Per cada matrícula d'honor: 5 punts.  
Per cada excel·lent: 4 punts.  
Per cada notable: 2 punts.  
  
La suma de les puntuacions es dividirà pel nombre total d'assignatures obligatòries i/o troncals avaluades en el corresponent pla d'estudis.  
  
1.2. Estudis de doctorat, fins a un màxim de 5 punts.  
1.2.1. Sistema anterior a l'establit pel RD 185/1985:  
Grau de llicenciatura: 1 punt.  
Superació de la totalitat dels cursos de doctorat: 1 punt.  
1.2.2. Sistema establit pel RD 185/1985 o el RD 778/1998:  
Aspirants que han obtingut els 32 crèdits del programa de doctorat: 1 punt.  
Reconeixement de suficiència investigadora o DEA: 1 punt.  
Els apartats 1.2.1 i 1.2.2 són excloents entre si.  
1.2.3. Grau de doctor: 2 punts. Si el dit grau s'ha aconseguit amb la qualificació cum laude, se sumarà 1 punt més.  
  
2. Formació especialitzada, fins a un màxim de 30 punts.  
2.1. Titulats superiors que hagen complit el període complet de formació com a resident en l'especialitat de què es tracta (certificat MIR, QUIR, FIR, PIR, BIR...): 22 punts.  
2.2. Titulats superiors que hagen complit el període complet de formació com a residents en centre estranger amb programa reconegut de docència per a postgraduats en l'especialitat de què es tracta i amb títol convalidat pel Ministeri d'Educació i Ciència: 22 punts.  
  
2.3. Per formació com a especialista en centres acreditats per a la docència en l'especialitat de què es tracta, per un mínim de 2 anys: 8 punts.  
2.4. Haver complit el període complet de formació com a resident en qualsevol especialitat (certificat MIR, QUIR, FIR, PIR, BIR...): 15 punts.  
2.5. Haver complit el període complet de formació com a residents en centre estranger amb programa reconegut de docència per a postgraduats en qualsevol especialitat i amb títol convalidat pel Ministeri d'Educació i Ciència: 15 punts.  
2.6. Per formació com a especialista en centres acreditats per a la docència en qualsevol especialitat, per un mínim de 2 anys: 5 punts.  
  
Els apartats 2.4, 2.5 i 2.6 només es valoraran en les convocatòries per a la cobertura de places d'aquelles categories per a les quals no s'exigisca una especialitat com a requisit.  
Els apartats 2.1, 2.2, 2.3, 2.4, 2.5 i 2.6 són excloents entre si.  
2.7. Es valoraran els cursos, cursos superiors, diplomes o màsters que d'acord amb l'article 7 hagen sigut cursats per l'interessat, d'acord amb l'escala següent, fins a un màxim de 8 punts.  
Per la realització de màsters, fins a un màxim de 3 punts.  
Per cada màster: 1 punt.  
Per la realització de cursos o diplomes de duració igual o superior a 100 hores lectives, fins a un màxim de 3 punts.  
Per cada curs superior o diploma: 0,75 punts.  
Per la realització de cursos d'una duració entre 20 i 100 hores lectives, fins a un màxim de 3 punts.  
Per cada curs de 40 o més hores de duració: 0,40 punts.  
Per cada curs de 20 o més hores de duració: 0,20 punts.  
  
3. Experiència professional, fins a un màxim de 45 punts.  
3.1. Per cada mes complet de serveis prestats en la mateixa categoria i especialitat en institucions sanitàries del Sistema Nacional de Salut: 0,30 punts.  
3.2. Per cada mes complet de serveis prestats en lloc d'alt càrrec, càrrecs intermedis, llocs directius o de lliure designació, o llocs amb funcions d'inspecció de serveis sanitaris, segons l'article 8: 0,20 punts.  
  
3.3. Per cada mes complet de serveis prestats en distinta categoria en institucions sanitàries del Sistema Nacional de Salut: 0,15 punts.  
  
3.4. Per cada mes complet de serveis prestats de caràcter assistencial o de coordinació i direcció en programes de cooperació internacional, en virtut de convenis o acords organitzats o autoritzats per l'Administració pública, cooperació al desenvolupament o ajuda humanitària en l'àmbit de la salut (nova llei del voluntariat BOE 15/1015): 0,15 punts.  
  
3.5. Per cada mes complet de serveis prestats en la mateixa categoria i especialitat en qualsevol administració pública o en institucions acreditades per a la formació de l'especialitat de què es tracte: 0,05 punts.  
3.6. No podran valorar-se per més d'un apartat serveis prestats simultàniament en el temps.  
  
4. Altres activitats, fins a un màxim de 10 punts.  
4.1. Per la realització de treballs científics i d'investigació, d'acord amb la taula de càlcul següent, fins a un màxim de 6 punts:  
  
 Nacional Internacional  
Publicacions X 0,5 = X 1=  
Capítol de llibre X 0,7 = X 1,4 =  
Llibre X 1= X 2 =  
Total   
  
  
4.2. Professor associat, o titular o catedràtic en ciències de la salut en hospitals amb conveni específic amb la universitat i amb programa de docència pregraduada, fins a un màxim de 2 punts.  
Per cada curs acadèmic complet: 0,50 punts.  
4.3. Per formar part de comissions clíniques de control de qualitat acreditades en institucions sanitàries públiques, amb certificat emés pel director d'aquestes, fins a un màxim d'1 punt.  
Per cada 12 mesos: 0,25 punts.  
4.4. Per activitats com a tutor de residents, gaudi de beques d'estudi i/o investigació, així com per reunir altres mèrits o haver realitzat activitats rellevants relacionades amb l'especialitat, no previstes en els apartats anteriors, fins a un màxim d'1 punt.  
  
5. Coneixements de valencià, fins a un màxim de 5 punts.  
Certificat de coneixements orals: 2 punts.  
Certificat de grau elemental: 3 punts.  
Certificat de grau mitjà: 4 punts.  
Certificat de grau superior: 5 punts.